PRIENŲ „ĄŽUOLO“ PROGIMNAZIJOS

METŲ VEIKLOS ATASKAITA

VADOVO PRANEŠIMAS

2023–2024 mokslo metais Prienų „Ąžuolo“ progimnazijoje (toliau – mokykla, progimnazija) mokosi 802 mokiniai. Pradiniame ugdyme mokosi 363 mokiniai, suformuota 17 klasių komplektų, pagrindiniame ugdyme 15-oje klasių mokosi 361 mokinys. Suformuotos 4 priešmokyklinio ugdymo grupės ir 1 jungtinė priešmokyklinio ir ikimokyklinio ugdymo grupė Ašmintos daugiafunkciame centre, jose ugdomi 78 vaikai. Mokykloje mokosi 66 specialiųjų ugdymosi poreikių mokiniai, 10 mokinių iš Ukrainos.

Mokymosi pažangumas 2022–2023 m. m. 99,4 proc. (2021–2022 m. m. pažangumas 99,5 proc.). Aukštesniuoju lygmeniu mokslo metus baigė 78 mokiniai (11 proc.), pagrindiniu – 347 mokiniai (49 proc.), patenkinamu – 268 mokiniai (38 proc.). Bendras 5–8 klasių mokinių vidurkis 8,07. Pradinio ugdymo programą sėkmingai baigė 83 mokiniai, aštuntą klasę, pagrindinio ugdymo programos I dalį, baigė ir pažymėjimus gavo 84 mokiniai. Dauguma jų tęsia mokslus Prienų „Žiburio“ gimnazijoje.

Progimnazijoje dirba 63 mokytojai, 10 pagalbos specialistų, 3 pailgintos grupės auklėtojos, 3 administracijos vadovai ugdymui. Dirba 23 aptarnaujančio personalo darbuotojai ir 24 mokytojo padėjėjai. 2023 m. vyresniojo mokytojo kvalifikacinė kategorija suteikta vienam mokytojui.

Progimnazijos mokytojų pedagoginio darbo stažo vidurkis – 27 metai. Progimnazijos didžiausias pareigybių skaičius, patvirtintas Prienų rajono savivaldybės tarybos 2023 m. rugsėjo 28 d. sprendimu Nr. T3-233, yra 120,09, iš kurio: 60,27 etatų yra skirta ikimokyklinio, priešmokyklinio ir bendrojo ugdymo mokytojų pareigybėms, 3,2 etato – ugdymo procesui organizuoti ir valdyti, 23,43 etato – švietimo pagalbai teikti ir 33,19 etato – kitoms pareigybėms

STRATEGINIŲ VEIKLOS TIKSLŲ ĮGYVENDINIMAS

Pagal progimnazijos 2022–2024 m. strateginiame plane numatytą tikslą – skirtingų gebėjimų mokinių ugdymos(si) tobulinimas siekiant paveikesnio pedagoginės praktikos pokyčio bei konstruktyvesnio bendravimo ir bendradarbiavimo įvairiais lygmenimis – kasmet parengiamas progimnazijos veiklos planas mokslo metams, kuriame suplanuojami strateginio tikslo įgyvendinimui skirti uždaviniai ir numatomos konkrečios priemonės. 2023 metais įgyvendinta:

1. Pagal A. prioritetą – ugdymo turinio atnaujinimo procesų plėtra (pagal rodiklius 2.1.1. Ugdymo(si) tikslai ir 2.1.2. Ugdymo planai ir tvarkaraščiai ir raktinius žodžius pagrįstumas ir sąryšingumas.

Pasiruošta atnaujinto ugdymo turinio taikymui. 12 mokyklos mokytojų dalyvavo ilgalaikiuose ugdymo turinio atnaujinimo mokymuose. Vyko 6 pasitarimai, kuriuose analizuotas programos, Vaiko raidos aprašai, rekomendacijos, pasiekimų lygiai. Organizuota metodinė savaitė ,,Kolega – kolegai“, kurios metu mokyklos mokytojai dalinosi patirtimi, įžvalgomis, medžiaga, skirta atnaujintam ugdymo turiniui. Metodinės savaitės medžiaga viešinta specialiame mokyklos metodinei veiklai skirtame stende. Parengti ir įgyvendinami ilgalaikiai planai, susitarta ir taikyti susitarimai dėl vaikų vertinimo. Savo patirtimi rajone dalijosi dvi mokytojos: R. Juodsnukienė (dalijosi mokymo medžiaga Prienų rajono pradinių klasių metodiniame pasitarime), mokytoja E. Jucienė (pristatė priešmokyklinio ugdymo mokytojų patirtis įgyvendinant atnaujintas programas kasdienėje veikloje Prienų rajono savivaldybės švietimo įstaigų vadovų pasitarime).

Priešmokykliniame ugdyme, 1, 3, 5, 7 klasėse bei 8 klasėse (chemijos ir fizikos) įgyvendinamos atnaujintos Bendrosios programos. Mokytojai aprūpinti mokymo priemonėmis. Atnaujintam ugdymo turiniui 1, 3, 5, 7, 8 klasėse įsigyta vadovėlių už daugiau nei 32000 eurų. Kadangi visų reikiamų vadovėlių įsigyti negalėjome, mokytojams ir mokiniams nupirktos EDUKA licencijos. 2023 m. m. įsigyta ir naudojama priemonių aktyviam mokymuisi, skaitmeninių mokymo priemonių už 9680 eurus. Priešmokykliniam ugdymui įsigyti 4 vnt. edukacinių priemonių ROQOBO Sraigė Robotas, mokytojos aprūpintos kanceliarinėmis, skaitmeninėmis ir kitomis mokymo priemonėmis. Priešmokyklinio ugdymo mokiniams nupirkti vadovėliai EMIS.

Ištirtas mokytojų mokymo priemonių ir įrangos poreikis ir parengta IT plėtros planas 2023–2024 metų laikotarpiui. Numatytos prioritetinės kryptys.

Parengta ir įgyvendinama vienerių metų kvalifikacijos tobulinimo programa „Skirtingų gebėjimų mokinių ugdymo(si) tobulinimas siekiant paveikesnio pedagoginės praktikos pokyčio“, kurioje numatytos konkrečios priemonės, skirtos atnaujintam ugdymo turiniui klasėje.

Visos taikytos ir vykstančios priemonės leido sėkmingai įgyvendinti atnaujintą ugdymo turinį.

2. Pagal B prioritetą – lyderystės visais lygmenimis stiprinimas (pagal rodiklio 4.1.2. Lyderystė raktinį žodį lyderystė mokymuisi), plėtojome į praktiką orientuotas profesinio tobulėjimo formas ir siekėme jų panaudojimo mokinių mokymosi rezultatų gerinimui.

Mokėmės taikyti naujas strategijas pamokose dirbant su įvairių poreikių mokiniais. Pagal pasirašytą bendradarbiavimo sutartį su Všį „ISADD Lietuva“ 29 mokyklos mokytojai ir pagalbos specialistai dalyvavo 160 valandų projekto „Socialinės integracijos stiprinimas taikant ABA metodiką vaikams ir jaunuoliams, turintiems autizmo spektro ir kitų raidos sutrikimų“ mokymuose, gavo individualias ir grupines konsultacijas. Gautas žinias ir rekomendacijas panaudojo taikydami naujas strategijas pamokose, rengdami individualizuotas ir pritaikytas programas, dirbdami su specialiųjų poreikių mokiniais. Su projekto komanda bendradarbiavome spręsdami konkrečias mokytojams klasėse kylančias problemas, sudarėme ir įgyvendinome pagalbos mokytojams, vaikams ir tėvams planus.

Aktyviai dalyvavome tarptautiniuose projektuose:

Prienų r. savivaldybės administracijos Švietimo ir sporto skyriaus koordinuojamuose „Eramus+“ programos 1 pagrindinio veiksmo bendrojo ugdymo darbuotojų mobilumo projektuose Nr. 2022-1-LT01-KA121-SCH-000066084 ir Nr. 2021-1-LT01-KA121-SCH-000005587 dalyvavo 9 progimnazijos mokytojai ir mokyklos vadovai. Po pirmojo projekto mokymų parengėme ir įgyvendinome kaitos projektą ,,Įvairių poreikių mokinių motyvavimas ir įsivertinimas“. Jo metu mokyklos bendruomenėje pradėjo aktyviai vykti pokalbiai ir diskusijos apie pozityviąją pedagogiką, kaip motyvuoti ir įtraukti įvairių poreikius mokinius į veiklas ir įsivertinimą. Mokytojai ir mokiniai pamokose taikė naujus skaitmeninius įrankius (Kahoot, Mentimetre, Edpuzzle) savo atlikto darbo vertinimui bei įsivertinimui.

Projekto 2022-1-LT01-KA121-SCH-000066084 mokymų pagalba parengėme ir pateikėme „Erasmus“ akreditacijos 20242022-1-LT01-KA121-SCH-000066084 2027 m. paraišką.

Sėkmingai įgyvendintas „Erasmus+“ mokyklų mainų partnerysčių KA229 projektas „Matematika judesyje“ (šalys partnerės – Švedija, Estija, Portugalija, Čekija). Jo metu matematikos dalyko veiklos buvo glaudžiai susietos su kūno kultūra, daile, IT. Buvo gilinamasi ir tyrinėjamos tokios sritys, kaip matematika dailėje, matematiniai žaidimai, logika, geometrija, statistika. Taip pat įgyvendintas strateginės partnerystės projektas „Menas & IT – Mokymo gerinimas ir rezultatų pasiekimas per įtraukimą“. Jo metu kiekvienoje mokykloje buvo perskaitytos keturios knygos, plėtojamos 4 temos, apimančios įvairias veiklas, susietas su kiekviena knygos tema. Projektai baigti ir pateiktos ataskaitos.

Pasirašyta projekto Nr. 2023-1-LT01-KA122-SCH-000129658 dotacijos sutartis. 10 mokyklos mokytojų, pagalbos specialistų dalyvaus Erasmus+ KA122 mokymuose ,,Mokyklos aplinkos gerinimas naudojant Web 2.0 įrankius“.

Progimnazijos mokytojai ir mokiniai nuo lapkričio mėnesio dalyvauja ETwining projekte ,,Mūsų kultūros žemėlapis“. Kartu su Graikijos ir Italijos komandomis įgyvendinamas projektas leis vaikams suprasti, kad jie gyvena daugiakultūrinėje Europoje, ir sužadins jų smalsumą naujiems dalykams. Jie išmoks vertinti kitas kultūras, papročius, tradicijas ir žmones. Projektas leidžia jauniems europiečiams augti kartu ir jautriai bei pagarbiai suprasti vieni kitus.

Uždavinį taip pat įgyvendinome per integruotų pamokų ir integruojamųjų projektų organizavimą, o taip pat – vesdami pamokas netradicinėse erdvėse, organizuodami įvairias edukacijas.

Organizuota 216 netradicinių, integruotų pamokų, projektinių darbų. 7–8 klasėse įgyvendinti ir bendruomenei pristatyti 28 ilgalaikiai projektiniai darbai. Pravestos 28 atviros pamokos.

Mokyklos mokytojai bendradarbiavo, mokėsi, organizavo bendras veiklas. 8 mokytojai parengė darbus rajoninei metodinių darbų parodai ,,Įtraukiojo ugdymo praktika: patirtys, sėkmės ir iššūkiai“. Penki darbai buvo pateikti ir pristatyti parodoje. 3 progimnazijos mokytojai savo metodinę patirtį pristatė viso rajono mokytojams metodinėse grupėse. Kiekviena metodinė grupė rengė ir viešino mokytojų metodinių darbų ir renginių aprašus specialiame stende ,,Metodiniai darbai“. Vykusioje metodinėje savaitėje ,,Kolega kolegai“ aptarti atnaujinto ugdymo turinio diegimo procesai, pasidalinta patirtimi, priimti susitarimai

Tikslas įgyvendinamas išnaudojant dalyvavimo programoje „Tūkstantmečio mokykla“ galimybes. Mokyklos direktorė ir pavaduotoja dalyvavo darbo grupėje, kurioje, gerinant įvairių bendruomenės lygmenų sutelktumą, iniciatyvumą parengė „Tūkstantmečio mokykla“ projekto pažangos planą ir investicinį projektą, suplanavo infrastruktūros gerinimą, reikiamos įrangos įsigijimą, dalyvavimą ilgalaikėse edukacinėse programose. Paskirtas Lyderystės veiklų koordinatorius rajone (0,25 et.) Sudaryta mokyklos lygmens projekto komanda ir pasidalinta atsakomybėmis. Pedagoginiai darbuotojai aktyvinami dalyvavo veiklose. organizuotose

Mokyklos mokiniai yra aktyvūs akademinių olimpiadų, konkursų dalyviai:

Pradinių klasių matematikos olimpiada – dalyvavo 7 mokiniai, pelnyta 1 prizinė (III) vieta;

5–8 klasių matematikos olimpiada – dalyvavo 27 mokiniai, pelnytos 5 I-osios, 3 II-osios, 2 III-osios vietos;

Technologijų olimpiada – 1 prizininkė (II vieta);

Rajoninė dailės olimpiada – 2 prizinės vietos;

Fizikos olimpiada – 1 prizinė (III) vieta;

5–8 klasių mokinių lietuvių k. olimpiada – 9 prizinės vietos (3 I-osios, 2 II-osios, 4 III-osios);

7–8 klasių mokinių geografijos olimpiada – 1 prizinė (III) vieta;

7–8 klasių mokinių anglų k. olimpiada – 3 prizinės vietos (1 I-oji, 2 III-osios);

Respublikinė bendrojo ugdymo mokyklų, bendradarbiaujančių su pagalbos mokiniui specialistais, 5–8 klasių mokinių olimpiada – 2 mokinai pelnė II-ias vietas;

Matematikos konkursas „Žiburys“ – 3 prizinės vietos;

Č. Kudabos geografijos konkursas – 7 prizinės vietos;

Tarptautinis informatikos konkursas ,,Bebras“ – dalyvavo 139 mokiniai. Pelnytos 4 prizinės vietos savivaldybėje, 1 I-oji, 1 II-oji ir 2 III-osios vietos;

Tarptautinis matematikos konkursas „Kengūra“ – dalyvavo 75 mokiniai. 1–4 kl. II vieta rajone, 5–8 klasių geriausių mokinių tarpe – 1 I-oji vieta, 3 II-osios, 2 III-osios vietos rajone;

Tarptautinis konkursas „KINGS“ – dalyvavo 137 mokiniai. Pelnyti 2 I-ojo ir 1 2-ojo laipsnio diplomas, du aukso ir du sidabro medaliai;

Edukacinis konkursas Olimpis 2023 – Pavasario sesija – dalyvavo 104 mokiniai, iš jų medalius pelnė 23, 21 – diplomus.

Mokinių mokymosi pažangumas, lyginant su praėjusiais metais, sumažėjo 0,01 proc., tačiau bendras mokymosi vidurkis 2023 metų pabaigoje yra 8,09, t. y., 0,02 balo didesnis. Daugiau mokinių mokslo metus baigė pagrindiniu ir aukštesniuoju lygiais. 2021–2022 m. m. tokių buvo 411, 2022–2023 m. m. – 425 mokiniai.

Daugiau mokinių dalyvavo įvairiuose konkursuose, renginiuose, olimpiadose, varžybose. Akademinėse olimpiadose pelnyta 30 prizinių vietų (praeitais metais 24).

3. Pagal C prioritetą – fizinį aktyvumą skatinančių veiklų organizavimo aktyvinimas siekiant sveikatą stiprinančių mokyklų Aktyvios mokyklos modelio įgyvendinimo.

Suplanuotos, inicijuotos ir įgyvendintos naujos fizinį aktyvumą skatinančios ir populiarinančios priemonės:

Pirmą kartą organizuota Žygio diena, kurioje dalyvavo visos 1–8 klasės.

„Erasmus+“ KA229 projektas „Matematika judesyje“;

Fizinio aktyvumo ir savirealizacijos sporte projektas „Stipresnė aš“;

„Pradinukų sveikatingumo diena“;

„Suk suk ratelį“.

Pamokų ir popamokinių veiklų metu mokiniai susipažįsta su ne mažiau kaip 10 sporto šakų (tarp jų – su 2–3 netradicinėmis). 5–8 kl. EUROFITO testus atlieka 94 proc. mokinių, iš jų 72 proc. du kartus per metus. 68 proc. mokinių žino, kaip pagerinti pasiektus rezultatus, 32 proc. – ne. Pradinėse klasėse testus atlieka 100 proc. mokinių. Mokinių rezultatai aptariami trišaliuose pokalbiuose.

Progimnazijoje vykdomos 3 fizinio ugdymo pamokos visoms klasėms. Pradinėse klasėse – šokių pamokos. Ikimokyklinės, priešmokyklinės ugdymo grupės turi 2 val., skirtas, fiziniam aktyvumui, 5–8 kl. vykdomi 3 sporto būreliai, kuriuos lanko 96 mokiniai. KKSC būrelius lanko 211 mokinys. 100 proc. 2 kl. mokinių lanko plaukimo pamokas. Mokiniai dalyvauja progimnazijos, savivaldybės fizinį aktyvumą skatinančiuose renginiuose, įsitraukia į respublikines varžybas.

Progimnazijos mokytojai dalyvavo per keletą paskutinių metų organizuotuose 6 renginiuose- mokymuose, skirtuose profesinių kompetencijų tobulinimui fizinio aktyvumo klausimais.

Kiekvienais metais turtinama ir plečiama sportinė bazė, 2023 m. įsigyta priemonių ir inventoriaus už 760 eurų. Mokyklos teritorijoje įrengtos 6 vietos dviračiams laikyti. Sudarytos bendradarbiavimo sutartys su Prienų rajono savivaldybės visuomenės sveikatos biuru bei Prienų r. sporto centru.

Progimnazija suteikia galimybę treniruotis bendruomenei: mokiniams, tėvams, seneliams. Mažojoje salėje vyksta NVŠ veiklos, jas lanko apie 50 mokinių. Nuomojama sporto ir aktų salė 7 fizinio aktyvumo veikloms.

Taikomos priemonės skatina mokinių motyvaciją sportuoti ir gerina sportinius pasiekimus:

Lietuvos mokyklų žaidynių plaukimo finalinės varžybos – dvi II-osios vietos;

Prienų r. mokyklų pradinių kl. mokinių mišrios kvadrato varžybos – I vieta, zoninėse varžybose – III vieta, 5 kl. berniukų kvadrato varžybose – II vieta;

Rajoninės salės futbolo varžybos – mergaičių komanda laimėjo II-ąją vietą, berniukų – I-ąją vietą. Zoninėse varžybose berniukai iškovojo III-iąją vietą;

Rajoninės estafečių varžybos – „Greiti ir vikrūs" – I vieta;

Rajoninės kroso estafečių varžybos –II vieta;

Rajoninės keturkovės varžybos – I vieta;

Nuolat skatinamas mokytojų iniciatyvumas, priimami konkretūs susitarimai padėjo siekti užsibrėžtų tikslų ir juos veiksmingai įgyvendinti.

_____________________________